Návrh záverov z III. ročníka medzinárodnej konferencie SEA/EIA 2014, 
Donovaly 27.-28.5.2014

Programový výbor: 
doc. RNDr. Ingrid Belčáková, PhD., STU Bratislava 
RNDr. Anton Darnady, Enviconsult s.r.o., Žilina 
prof. RNDr. Mária Kozová, CSc., UK Bratislava 
Ing. Zuzana Lieskovská, SAŽP
Ing. Milan Luciak, MŽP SR
doc. RNDr. Katarína Pavličková, CSc., UK Bratislava
v spolupráci s RNDr. Gabrielom Nižňanským, MŽP SR

Na základe jednotlivých prednesených príspevkov na konferencii, záverov z diskusie, ako aj návrhov odporúčaní účastníkov konferencie, boli Programovým výborom navrhnuté nasledujúce odporúčania na zdokonalenie procesu SEA/EIA na Slovensku rozdelené do 3 oblastí: 

I.	Oblasť spolupráce na úrovni susedných štátov SR - cezhraničná spolupráca s Rakúskom, Českom, Poľskom, Maďarskom a Ukrajinou

II.	Oblasť tvorby národných právnych predpisov v oblasti posudzovania vplyvov na životné prostredie

III.	Oblasť optimalizácie praktického výkonu procesu posudzovania vplyvov na životné prostredie v podmienkach SR

I. Oblasť spolupráce na úrovni susedných štátov SR - cezhraničná spolupráca s Rakúskom, Českom, Poľskom, Maďarskom a Ukrajinou

-	pokračovať v optimalizácii postupov pri posudzovaní vplyvov na životné prostredie presahujúcich štátne hranice prostredníctvom bilaterálnych zmlúv, tam kde je to potrebné

-	pokračovať vo vzájomnej výmene znalostí a skúseností spoločným riešením vybraných „problematických“ tém a okruhov súvisiacich s procesom posudzovania na životné prostredie a organizovaním spoločných školiacich a vzdelávacích podujatí pre rôzne cieľové skupiny (štátna správa, spracovatelia dokumentácií, navrhovatelia....)

Zodpovední: MŽP SR v spolupráci so SAŽP

II. Oblasť procesu tvorby národných právnych predpisov v oblasti posudzovania vplyvov na životné prostredie

-	v rámci prípravy transpozície smernice 2014/52/EÚ vytvoriť odbornú pracovnú skupinu pre prípravu nového zákona, ktorá bude spolupracovať so zástupcami  príslušných orgánov štátnej správy, odborných organizácií, so zástupcami akademickej sféry, samosprávy, spracovateľmi dokumentácie, MVO a dotknutými orgánmi 

-	formou „okrúhlych stolov“ konzultovať vybrané okruhy tém v rámci procesu prípravy nových právnych predpisov za účasti ďalších odborníkov nad rámec odbornej pracovnej skupiny

Zodpovední: MŽP SR v spolupráci so SAŽP

V procese prípravy nového zákona odporúčame:
-	reambulovať prílohu č. 8 zákona, pri prácach využiť o.i. výsledky prezentovaného projektu zameraného na posudzovanie vplyvov na ŽP v krajinách V4
-	nanovo naformulovať integráciu procesov strategického environmentálneho hodnotenia a procesu obstarávania, spracovania a schvaľovania územnoplánovacej dokumentácie na všetkých hierarchických úrovniach
-	upraviť a zjednodušiť obsah  dokumentácií
-	zvážiť doplnenie  obsahu posudku o bod, ktorý bude hodnotiť kvalitu dokumentácie
-	zvážiť povinnosť spracovania dokumentácie len odborne spôsobilými osobami (týka sa i SEA) v súlade s požiadavkami EÚ

Zodpovední: MŽP SR v spolupráci so SAŽP a odbornou pracovnou skupinou 

III. Oblasť optimalizácie praktického výkonu procesu posudzovania vplyvov na životné prostredie v podmienkach SR

a) Metodické príručky a metodické usmernenia v závislosti od financií
•	vypracovať jednotnú metodiku a limity pre hodnotenie vplyvov činností na územia sústavy Natura 2000 (predmet a ciele ochrany), zriadiť na jej vyhotovenie pracovnú skupinu a uskutočniť pracovný seminár k prerokovaniu jej návrhu
•	vypracovať príručku na integrovanie problematiky zmeny klímy  do procesu EIA a SEA, zriadiť na jej vyhotovenie pracovnú skupinu a uskutočniť pracovný seminár k prerokovaniu jej návrhu
•	vypracovať príručku pre hodnotenie kumulatívnych vplyvov v rámci procesu EIA aj SEA
•	vypracovať jednotný metodický prístup k samotnej procedúre SEA, k metodike vlastného hodnotenia, ale aj k ďalším špecifickým otázkam, ako je cezhraničné posudzovanie, hodnotenie alternatív, návrh monitorovania a pod.
•	vypracovať samostatnú príručku pre metodický postup posudzovania územnoplánovacej dokumentácie 

Zodpovední: MŽP SR v spolupráci so SAŽP, ŠOP SR, odbornou pracovnou skupinou a ďalšími odborníkmi 

b) Skvalitnenie procesu EIA a SEA – v rámci metodických príručiek vypracovať pokyny / pracovný manuál pre spracovateľov dokumentácie s cieľom dosiahnuť, aby sa v procese posudzovania a v rámci vypracovania dokumentácie
•	jasnejšie vymedzili environmentálne cieľové hodnoty (vrátane zdravotných) 
•	kvalitnejšie definovali a identifikovali „primerané“ alternatívne riešenia
•	efektívnejšie uplatňovali princípy a kritériá udržateľného rozvoja
•	 komplexnejšie posudzovali kumulatívne účinky ako aj možné riziká a ohrozenia vyplývajúce z realizácie navrhovaných alternatívnych riešení 

•	zabezpečila integrácia  procesu HIA v rámci procesu EIA vo všetkých aspektoch 

Zodpovední: MŽP SR v spolupráci so SAŽP, ŠOP SR, odbornou pracovnou skupinou a ďalšími odborníkmi

d) Vzdelávanie účastníkov procesu posudzovania vplyvov na životné prostredie
•	zabezpečiť pravidelné vzdelávanie pre pracovníkov orgánov štátnej správy, samosprávy, odborných organizácií, spracovateľov dokumentácií ako aj ďalšie subjekty zapojené do procesu posudzovania vplyvov
•	zabezpečiť vzdelávacie aktivity pre pracovníkov samosprávy zameraných na územné plánovanie a prácu stavebných úradov vo vzťahu k procesom SEA/EIA
•	pokračovať v tradícii pravidelných medzinárodných konferencií SEA/EIA v dvojročných intervaloch

Zodpovední: MŽP SR v spolupráci s MDVRR SR,  SAŽP, ŠOP SR, odbornou pracovnou skupinou a ďalšími odborníkmi

e) Zabezpečenie informovanosti účastníkov procesu posudzovania vplyvov na životné prostredie
•	pokračovať v dobudovávaní a prevádzke Informačného systému SEA/EIA
•	vydávať Spravodajcu SEA/EIA v tlačenej aj internetovej verzii 
•	podporovať realizáciu inovatívnych foriem spolupráce, vzdelávania a šírenia informácií (napr. vedomostná mapa...).
•	podporovať vytvorenie informačnej databázy o územiach Natura 2000, spolu s informáciami o stave kritériových druhov na príslušnom území Natura 2000) tak, aby výsledky boli prístupné aj pre účely posudzovania vplyvov na životné prostredie,
•	zabezpečiť informovanie o procesoch HIA (health impact assessment) a ich väzby na procesy posudzovania vplyvov na životné prostredie
•	zvážiť technické zabezpečenie zamedzenia kopírovania zverejňovaných údajov a informácií v dokumentáciách EIA/SEA (kvôli možnosti udržania si know how),

Zodpovední: MŽP SR v spolupráci so SAŽP, ŠOP SR, Úradom verejného zdravotníctva SR, odbornou pracovnou skupinou a ďalšími odborníkmi